ཅེས་པ་འདི་ཡང་རབ་གནས་ས་ཁྱིའི་ལྷ་བབས་དུས་ཆེན་ལ་རིགས་ཀུན་ཁྱབ་བདག་དཔལ་ལྡན་བླ་མ་ཉིད་མཇལ་བའི་མོད་ལ་གང་ཤར་དུ་ཨ་རིའི་ཨེ་ཝཾ་པདྨ་མཁའ་འགྲོའི་ཆོས་གླིང་དུ་མིང་ཡོངས་སུ་གྲགས་པ་མཁན་ཆེན་བླ་མ་རིན་པོ་ཆེའམ་ཤྲཱིཿསྨྱོན་ཨེ་མ་ཧོས་གང་ཤར་དག་སྣང་རྒྱ་མཚོའི་ཀློང་ནས་ཞབས་བརྟན་སྨོན་གསོལ་དུ་བགྱིས་པར་དགེའོ།།།།ཤྲཱིཿསརྦ་ལོ་ཀ་བི་ཛ་ཡ་མངྒ་ལཾ།།ཞེས་སོགས་ཐོལ་སྨོན་ཞབས་བརྟན་གསོལ་འདེབས་ཀྱང་རྟོགས་འབུལ་ཡང་དག་ཏུ་ཕུལ།མགོན་པོ་གང་ཉིད་ཀྱིས་ཐུགས་བརྩེ་ཆེན་པོས་དགུང་གསོལ་མཉམ་དུ་མཛད་ནས་མཁན་པོ་གནམ་ལྕགས་རྡོ་རྗེ་དང་བདེ་ཆེན་སྒྲོལ་མ་དང་ཆོས་དབྱིངས་བཟང་མོ་དང་བླ་་མ་དབང་མོས་བཀོད་བསྒྲིག་བཞིན་ཨེ་ཝཾ་པདྨ་མཁའ་འགྲོའི་གླིང་གི་གཟིམས་ཤག་གི་ནང་དུ་ངལ་གསོ་དང་མཉམ་བཞགས་བདེ་བའི་མལ་དུ་ཉིན་ཐོ་བྲིས།ངོས་ནས་མུ་འཐུད་ནས་བླ་མའི་བཀའ་དབང་ཁྲིད་ལུང་གི་ཁྲིད་རྒྱུན་རྣམས་ཞུ་འདོད་ནི་སྦྲང་མ་ལ་སྦྲང་རྩི་དང་།ལྷ་ཡིས་བདུད་རྩི་ལ་ལོངས་སུ་སྤྱོད་པ་ལྟ་བུས་ཚོར་སྣང་ཟབ་མོ་དང་གཟུར་གནས་བློ་ལྡན་དོན་གཉེར་བླ་ལྷག་ཏུ་སྐྱེས་སོ།།